Sedmine. 


Izmegju ostalih običaja, sačuvanih iz prvih vremena kršćanstva, sačuvaše nam se 
i agape. Ovaj je običaj u našemu narodu svuda rasprostranjen, ali se je u nekim 
mjestima već počeo gubiti (n. pr. u Čilipi-Konavlju) ili odalečivati od prvobitnog 
značenja. — Držim s toga da je vrijedno ako ukratko zabilježim, što još i danas postoji 
pod imenom ,Sedmine“ te nas sjeća starokršćanske agape. 

Kako je poznato iz starokrščanskih ustanova, bilo je za vrijeme prvih vjekova 
kršćanstva tri vrste zajedničke gozbe'), koje su poznate pod imenom ,agapes“. Svrha 
im je bila, da bi se što više učvrstio vez megjusobne uzajamne ljubavi megju vjerni- 
cima; i samo ime agape označuje ljubav, a Tertulijan veli o njima: ,vocatur enim 
dyarn td quod dilectio penes graecos est“. 

Ove su gozbe bivale: 1. Kada su se slavila ,natalitia martyrum“, a zvale se: 
pagapes natalinae“; 2. kada su se činile svadbe vjernika, a zvale se: ,agapes nuptiales; 
3. napokon u čast uspomeni preminulih vjernika, a zvale se ,agapes funeraticiae“, koje 
bi se običavale obdržavati u istoj crkvi. — K ovima mogli bismo kao četvrte nadodati 
one, što bi se činile pri posvećenju erkve. 

Od ovih različitih vrsta ,agapes“ sačuvale su nam se najbolje ,agapes funeraticiae“ 
pod imenom ,Sedmine“ ili ,Krmina“ (carmina, star.-slov. ,krema“). I druge dvije 
vrste sačuvale su se, ali samo u gdjekojim ostancima. 

Ja ću ovdje sada ukratko opisati ,Sedmine“, što postoje po nekim mjestima u 
Dalmaciji. U cijelosti posvuda su iste, a samo pogdjegdje opažavaju se neke karakteri- 
stične razlike. Uzeo sam kao središte ovog opisivanja Kaštel-Stari (Castelvecehio) kod 
Spljeta, jer mi je to rogjeno mjesto i u tankostima poznato. Razlike pak, što postoje u 
drugim mjestima, označiću gdje treba. 

psedmine“ obavljaju se u onaj dan, kad se mrtvac sprovodi i ukopa. Ako je 
sprovod — ukop — prije podne, tad se sedmine slave o podne. Ako je sprovod poslije 
podneva, onda su sedmine u večer. — U Arbanasima kod Zadra uvijek su u večer. 

»Agapes funeraticiae“ znamo da su se slavile pred večer u doba ,kad se svijeća 
užiga“, kako nam vele , Constitutiones ap.“; s toga je tom prilikom ,tnstrumentum tricli- 
niorum“ sadržavao svijeće, zvane ,bulychenes“*). 


1!) Armellini: ,Sezioni di archeologia cristiana“, str. 357.—360. Maringola: ,Institutiones antiquitatum 
christian.“, sv. II., str. 121.— 123. 
2) Armellini, ozn. dj. 

Na ,sedmine“ pozvaće naš narod svojtu, rodbinu, tjesnije prijatelje i četvoricu 
(šestoricu, osmericu), koji su nosili mrtvaca sa remcetom. — Dok su pogani od svojih 
»parentalia“ i ,stlicernia“ isključili svakoga osim rodbine (,praeter cognatos et affines 
nemo interponebatur“), prvi bi kršćani osim svojte i rodbine zvali i udovice i siromahe'), 
da time počaste uspomenu pokojnika i ujedno da dokažu ljubav, brastvo i kršćansku 
jednakost spram nevoljnih. Kao u staro doba zovu i danas u Arbanasima i župnika na 
tu gozbu. U S. Filip-Jakovu, Biogradu, Kaštelima i još nekim mjestima ne zovu župnika, 
ili da bolje kažem ,sedmine“ se obavljaju bez župnika. No ja bih rekao da ovome 
nije kriv samo narod nego u neku ruku i sam župnik, koga su prvo pozivali, ali on 


ne bi dolazio. — Sv. Injacij Antiochenac kaže, da su ovim gozbama uvijek prisu- 
stvovali Apostoli, a kašnje njihovi zamjenici biskupi: ,non licitum est sine eppiscopo 
agapem facere“. — Naprotiv vele ,Constitutiones apostol.“ da je obično prisustvovao 


svećenik ili djakon, koji bi se pomolio te bi kruh blagoslovio, razlomio i megju 
pozvanike razdijelio. Ako pak ne hi bilo svećenika — nego svjetovnjak ,laicus“, taj ne bi 
blagoslovio kruh, jer nije smio*). Po ovom zadnjem naime: ,Const. ap.“ dalo bi se 
već zaključiti, da nije ,de necessitate“ morao biti prisutan svećenik. 

Prije i poslije jela moli se i danas nekoliko ,Očenaša“, ,Zdravo Marija“ i 
pPokoj vični“ za preminuloga, a istodobno preporučuju se molitvi i ostale duše svih 
mrtvih one kuće i obitelji (Kaštela, Boka-Kotorska, Brač, Hvar i t. d.). 

Ako je župnik prisutan, moliće i , De profundis“ (Arbanasi kod Zadra). 


Jelo zgotavlja i pripravlja obično najbliža svojta. Jede se u kući žalosti. — U 
S. Filip-Jakovu, Biogradu i okolici služi za stolom brat, otac, sin, majka, kćerka, 
sestra pokojnikova. -—— U Kaštelima, Spljetu, Solinu i okolici kao i po otocima 
služi svojta. 

Gotovo uvijek jede se na ,sedminama“ ,veliki angriz“ (pirinč). — U Splitu 
nžuti angriz“. Po nekim mjestima nije manistra specificirana. — Odatle je i ostala 
riječ. u Kaštelima, kad se hoće reći komu, da se je mislilo, e će umrijeti: Mislio sam 
se najesti velikoga (Splićani žutoga) angriza! — I kod prvih Kršćana bijaše za te 


mrtvačke gozbe odregjena posebna vrsta jela. 

Za jela obično se šuti ii, ako se govovi, govori se o vrlinama i zaslugama 
pokojnika. Zreliji prisutnici svrnuće pak govor drugamo, da time barem za čas utješe 
ucviljene i žalosne, znajući i sami da je nužna utjeha u ovim prigodama. 

Još postoji običaj, da se za tri dana odmah poslije smrti, pa bio pokojnik još u 
kući na odru — na večer mole sv. Ružarije (krunica, čislo) i druge molitve sa 
»Lauretanskim litanijama“; kod ovih prisutni odgovaraju onome, koji ih moli mjesto 
»Pomiluj nas“ — ,Pomiluj njega“, mjesto ,, Moli za nas“ — , Moli za nj“. Na , Jaganjče“ 
it. d. odgovaraju ,Prosti njemu“. 

Sravniv ove narodne ,sedmine“ sa starokršćanskim agapama u čast pokojnika 
naći ćemo mnogo što nam dozvoljava da im tražimo iskon u davnini. I sedmine i 
agape slave se u čast pokojnika, pred noć, prisustvuje im rodbina i bližnja svojta, a 
vjerski karakter u sedminama obilježen je tim, što je molitva za pokoj duše premi- 
nuloga glavni dio te svetkovine. Josip C. Trešnjić. 


1) Ozn. di. 
2) Ozn. dj. 


